Qalulna li aħna wlied l-eroj li ssieltu fuq is-swar biex pajjiżna jibqa' ħieles. Hekk qalulna. Qalulna wkoll li ommijietna u missirijietna tgħidx kemm tbagħlu taħt l-art u fuq il-kanuni meta reġa' kien hemm min ittanta jeħodna bil-forza. Qalulna li l-istorja rrepetiet ruħha u dawk li kienu jitkellmu bl-istess lingwa li nitkellmu biha aħna reġgħu ħarġu ta' eroj. Jekk dan hu minnu, allura aħna ħaqqna aħjar. Ħaqqna aħjar minn politikanti u uffiċjali għolja implikati fil-qtil ta' waħda minna. Ħaqqna aħjar minn deputati jċapċpu, jitbissmu u jiċċaċċraw waqt li pajjiżhom qed jisma' l-waħx kuljum fl-aħbarijiet. Ħaqqna aħjar minn partit fil-gvern li moħħu biex jitkellem fuq ħamsin elf vot maġġoranza u li darba oħra nerġgħu nirbħulkom. Ħaqqna aħjar minn partit fl-oppożizzjoni li għandu kap li mhux meqjus, li bidel uffiċċju f'kamra tas-sodda u li qed jiġi implikat f'każi serji. Ħaqqna aħjar mill-assedju salvaġġ u fl-istess ħin pwerili tal-One u tan-Net. Ħaqqna aħjar mid-dilettantiżmu msejjaħ kultura fit-toroq, fil-pjazzetti, fil-belt kapitali. Ħaqqna aħjar minn proġetti li jgħattu x-xemx, joqtlu lis-siġar, jordmu l-istorja, jidfnu 'l uliedna qabel jitwieldu. Ħaqqna aħjar, għax aħna, qalulna, ulied l-eroj. Ħaqqna rispett u ġieħ: mhux bil-midalji u s-slaleb fuq il-bandiera; mhux bil-monumenti u l-istatwi; mhux mill-hekk imsejħa 'barranin'. Ħaqqna rispett u ġieħ l-ewwel u qabel kulħadd minn dawk li tellajna biex jaqduna. Ħaqqna rispett u ġieħ mogħtija b'responsabbiltà u fuq kollox bl-umiltà. Ħaqqna ħafna aktar minn dak li qed tagħtuna. Anzi, ma ħaqqniex dak li qed tagħtuna. Ħaqqna l-arja, ħaqqna d-dawl, ħaqqna l-ħajja. Ħaqqna l-indafa li ma kontux kapaċi żżommu u tagħtuna. Ħaqqna nistrieħu minn dil-litanija li ilna tant irreddnu. Ħaqqna lil xi ħadd aħjar minnkom: xi ħadd li lest inaddaf lir-Repubblika mill-ħmieġ li tajtuna u mis-servitù li għallimtuna. Ħaqqna Repubblika isbaħ.
ĦAQQNA AĦJAR